આ ફિલ્મ એક પૉલિટિકલ સટાયર છે. એટલે કે આપણા દેશની તદ્દન ખાડે ગયેલી રાજકીય વ્યવસ્થા પર કરવામાં આવેલાં વ્યંગબાણોનો પ્રહાર છે, પરંતુ પહેલી પંદરેક મિનિટમાં બધાં જ પાત્રોની ઓળખપરેડ પૂરી થઈ ગયા પછી છેક ઇન્ટરવલ સુધી નક્કામાં ગીતો અને લાંબા સીન ચાલ્યા જ કરે છે. હીરો દિવ્યેન્દુની લવ-સ્ટોરી, ભ્રક્ટ નેતા દયાશંકર પાંડે (બ્રિલિયન્ટ રાજેશ શર્મા)નું તેમની પ્રેમિકા જયા પ્રભા (નેહા ધુપિયા) સાથે અફેર અને તે બધાંનાં ગીતો પરાણે ઘુસાડ્યાં છે. ઈવન બાપુજીને એકવીસ તોપોની સલામી અપાવવાની પ્રક્રિયા પણ ઇન્ટરવલ પછી ઍનાકૉન્ડાની જેમ લંબાઈ ગઈ છે. પરિણામે આખી ફિલ્મ અધધધ લાગે એવી ૧૪૦ મિનિટની લાંબી થઈ ગઈ છે. આ ફિલ્મને ઍટ લીસ્ટ અડધા કલાક જેટલી કાપકૂપ કરીને રિલીઝ કરવામાં આવી હોત તો એક મસ્ત એન્ટરટેઇનિંગ સટાયરિકલ ફિલ્મ બની શકે એવો દારૂગોળો ફિલ્મમાં છે.